b'\n_START_ARTICLE_\nRune T. Kidde\n_START_SECTION_\nTegneserietegner og humorist\n_START_PARAGRAPH_\nRune T. Kidde var et fremtr\xc3\xa6dende medlem af 1970-ernes danske tegneserieundergrund. Han var udgiver af Fields\xe2\x80\x99isten og fanzines som Blomstrende Spaghetti, Knulp og Kong Knud. I 1977 var han medstifter af kollektivforlaget \xe2\x80\x9cBalder og Brage\xe2\x80\x9d som udgav Danmarks f\xc3\xb8rste undergrundsperiodica med tegneserier P\xc3\xa5 Stribe. I 1979 var han medstifter af tegnestuen "Gimle" sammen med bl.a. Peter Madsen og i 1984 af "Tegneseriev\xc3\xa6rkstedet"._NEWLINE_Rune T. Kidde debuterede selv som tegneserietegner med albummene Rune T. Kidde og Man siger s\xc3\xa5 meget i 1980 og udgav op gennem firserne en lang r\xc3\xa6kke tegneserier, samt den illustrerede h\xc3\xa5ndbog \xc3\x98ldrikkerens lille gr\xc3\xb8nne._NEWLINE_Derudover stiftede Rune T. Kidde i 1975 "Folkebev\xc3\xa6gelsen for W. C. Fields" for at udbrede kendskabet til et af sine store idoler. Han blev samme \xc3\xa5r \xc3\xa6resmedlem af bev\xc3\xa6gelsen. _NEWLINE_I 1990 mistede han synet, hvilket var sv\xc3\xa6rt at kombinere med tegneserie-produktionen. Alligevel blev Rune T. Kidde ved med at producere tegneserier og billedb\xc3\xb8ger, hvor andre tegnere \xe2\x80\x93 s\xc3\xa6rligt J\xc3\xb8rgen Mogensen \xe2\x80\x93 tegnede efter hans direktiver._NEWLINE_Fra 1980-1981 var han redakt\xc3\xb8r p\xc3\xa5 tegneserieforlaget Interpresse for Fantomet, Basserne, \xe2\x80\x9cKomix\xe2\x80\x9d og \xe2\x80\x9cUnderground\xe2\x80\x9d. Han arbejdede i denne tid sammen med f\xc3\xb8rende serieskabere som bl.a. Mort Walker, Will Eisner og Gilbert Shelton. Op gennem firserne var han tegner og skribent for bl.a. Ekstra Bladet, Politiken, Svikm\xc3\xb8llen, Euroman og mange fanzines.\n_START_SECTION_\nRadio\n_START_PARAGRAPH_\nFra 1990-2000 freelancer for Danmarks Radio P1, P2 og P3. Bl.a. rejsemontager fra Kina, Japan, Caribien, F\xc3\xa6r\xc3\xb8erne og dramatisering af \xe2\x80\x9cEventyret om ringen\xe2\x80\x9d og \xe2\x80\x9cSnabelsko og g\xc3\xa5set\xc3\xa6nder\xe2\x80\x9d for P3 B\xc3\xb8rneradio.\n_START_SECTION_\nSk\xc3\xb8nlitteratur\n_START_PARAGRAPH_\nHan debuterede som sk\xc3\xb8nlitter\xc3\xa6r forfatter med digtsamlingen Gjort bedre f\xc3\xb8r i 1983. I 1993 udgav han sin f\xc3\xb8rste roman Rejsen til Alvilva, der er bygget over eventyret om Store Klaus og Lille Klaus og er hans f\xc3\xb8rste prosav\xc3\xa6rk. I 1997 udgav han Midt i havet, midt i himlen, som er en delvis selvbiografisk roman, der handler om at blive blind. I 2010 blev hans eksperimenterende krimi og psykologiske thriller, Julius afsind, nomineret til DR Romanprisen. \xc3\x85ret efter udgav han Sandhedens Dj\xc3\xa6vlekl\xc3\xb8er, en litter\xc3\xa6r fabel om mennesket uden centrum og uden hjerte bygget over den russiske mystiker Rasputins liv. I 2012 udkom romanen D\xc3\xb8dss\xc3\xb8b\xc3\xb8lger, en harsk og galgenhumoristisk kommentar til kvinden og manden i verden af i dag.\n_START_SECTION_\nBiografier og sl\xc3\xa6gtshistorie\n_START_PARAGRAPH_\nUdover sit sk\xc3\xb8nlitter\xc3\xa6re forfatterskab har Rune T. Kidde skrevet biografierne Leveomkostningerne er steget med en femmer per halvflaske \xe2\x80\x93 en bog om W. C. Fields (1986) om den amerikanske komiker W. C. Fields og Thormod Kidde, Kvindfolk (2002) om sin far illustratoren Thormod Kidde. Desuden har han i 2007 udgivet selvbiografien Kruseduller, kraget\xc3\xa6er og kreative krumspring. Hans interesse for personalhistorie giver sig ogs\xc3\xa5 udslag i en omfattende sl\xc3\xa6gtshistorisk forskning, og han st\xc3\xa5r bag hjemmesiden haraldkidde.dk om forfatteren Harald Kidde, der ogs\xc3\xa5 indeholder oplysninger om dennes bror politikeren Aage Kidde.\n_START_SECTION_\nHistoriefort\xc3\xa6ller og tekstforfatter\n_START_PARAGRAPH_\nRune T. Kidde var ogs\xc3\xa5 fort\xc3\xa6ller og har optr\xc3\xa5dt med sin lyrik og sine \xc3\x86kle \xc3\x86ventyr sammen med bl.a. Trio Confetti, Christian S\xc3\xb8gaard Trio og Fuzzy. I 2000 skrev han librettoen til \xe2\x80\x9cHeksemutter Mortensen og den fede kalkun\xe2\x80\x9d til Det Kongelige Teater, hvor musikken blev leveret af komponisten Fuzzy. Operaen blev instrueret af Kasper Holten. Han har desuden skrevet sangtekster til andre kunstnere bl.a. Povl Dissing, Per Vers, Einar Enemark fra MC Einar, Nanna L\xc3\xbcders og folkesangeren Bente Kure.\n_START_SECTION_\nFilm og teater\n_START_PARAGRAPH_\nDebuterede i 1983 som dramatiker med stykket "En m\xc3\xa5ge over Ejer Bavneh\xc3\xb8j" p\xc3\xa5 Det Danske Teater. Fik i 2005 skuespillerdebut i Jon Bang Carlsens film Blinded Angels, der foreg\xc3\xa5r i Cape Town i Sydafrika.'